Əhməd Anatollu

Əhməd Muxtar oğlu Səfərov (Anatollu) () — Azərbaycan teatr aktyoru, məzhəkə ustası, Azərbaycan SSR əməkdar artisti (1940).

 Həyatı 
Əhməd Anatollu 7 noyabr 1894-cü ildə Bakıda, əslən Maştağalı olan şair Muxtar Bisavadın ailəsində doğulmuşdur. Səhnəyə ilk dəfə 1912-ci ildə Hüseyn Ərəblinskinin "Səfa" mədəni-maarif cəmiyyətinin teatr truppasında hazırladığı "Qaçaq Kərəm" (Vano Mçedaşvili) tamaşasında çıxmışdır. "Nicat" truppasında, "Zülfüqar bəy və Üzeyir Hacıbəyov qardaşlarının müdiriyyəti" teatr dəstəsinin tamaşalarında oynamışdır. Dövrünün qabaqcıl aktyorları ilə Orta Asiya ölkələrinin böyük şəhərlərinə, İdil çayı (Volqa) boyundakı türkdilli şəhərlərə, İrana, Rəştə, Ənzəliyə, Tehrana qastrol səfərlərinə çıxmışdır.

Əhməd Səfərov milli estrada teatrı janrında fəaliyyət göstərən ilk sənətkarlardan biridir. "Anatollu" onun səhnə təxəllüsüdür. 1922–1925-ci illərdə Bakı Türk Azad Tənqid və Təbliğ Teatrında, 1923–1924-cü illərdə Azərbaycan Dövlət Dram Teatrında aktyor işləmişdir. 1926-cı ildə Tiflis Dövlət Türk Dram Teatrının kollektivinə qəbul olunmuş, 1927-ci ildə Bakıya qayıdaraq Azərbaycan Dövlət Estradasında, Azərbaycan Dövlət Opera və Balet Teatrında fəaliyyət göstərmişdir. 1939–1949-cu illərdə Azərbaycan Dövlət Musiqili Komediya Teatrında, 1949-cu ildən təqaüdə çıxana qədər isə Azərbaycan Dövlət Filarmoniyasında işləmişdir.

Əhməd Anatollu 7 aprel 1973-cü ildə Bakıda vəfat etmişdir.

 Kitabları 
 Kupletlər. Bakı: Ali Siyasi Maarif İdarəsi, 1925.
 Şapalaq: türk səhnəsinin aktyoru Əhməd Anatolinin yazdığı kupletlər. Bakı, 1927.
 Çuvalduz (kupletlər). Bakı: Azərnəşr, 1930.
 Öz aramızda qalsın. Bakı: MBM, 2015.
 Əlli il Azərbaycan səhnəsində. Bakı: Ecoprint, 2017.

 Təltif və mükafatları 
 "Azərbaycan SSR əməkdar artisti" fəxri adı — 23 aprel 1940
 "Şərəf nişanı" ordeni — 17 aprel 1938
 "Qafqazın müdafiəsinə görə" medalı — 1946
 "1941-1945-ci illər Böyük Vətən müharibəsində rəşadətli əməyə görə" medalı

 İfa etdiyi əsas rollar 

Tənqid və Təbliğ Teatrında

 Rol  Tamaşa  Müəllif İkinci Nikolay  Romanovların son günləri  Aleksey Tolstoyun romanı əsasında Boqdanoviç  1881-ci il  Nikolay Şapovalenko Qənbər  Anamın kitabı  Cəlil Məmmədquluzadə Olivye  Paris Notrdam kilsəsi  Viktor Hüqo Mironov  Qızıl trenlər  Vladimir Kirşon Uspenski  Hücum  Boris Lavrenyov

Azərbaycan Dövlət Dram Teatrında

 Rol  Tamaşa  Müəllif Cavad  Dağılan tifaq  Əbdürrəhim bəy Haqverdiyev Məhərrəm  Müsibəti-Fəxrəddin  Nəcəf bəy Vəzirov Şeyx Əhməd  Ölülər  Cəlil Məmmədquluzadə Zaman  Anamın kitabı  Cəlil Məmmədquluzadə Keşiş  Şeyx Sənan  Hüseyn Cavid Papas  Qaçaqlar  Fridrix Şiller Anferon de Marti  Nel qülləsinin sirri  Aleksandr Düma Xaço  Qaçaq Kərəm  Vano Mçedaşvili

Azərbaycan Dövlət Musiqili Komediya Teatrında

 Rol  Tamaşa  Müəllif Hambal və Həsən bəy  Məşədi İbad  Üzeyir Hacıbəyov Kəblə Qubad  Ər və arvad  Üzeyir Hacıbəyov Mirzə Həbib  Lənkəran xanının vəziri  Mirzə Fətəli Axundov və Niyazi Orduxan bəy  Əlli yaşında cavan  Zülfüqar Hacıbəyov Güloğlan  Aşıq Qərib  Zülfüqar Hacıbəyov Kəblə Hacı  Evliykən subay  Zülfüqar Hacıbəyov Qoşun  Toy kimindir?  Məhərrəm Əlizadə və Ağası Məşədibəyov Makar  Keto və Kote  Vladimir Dolidze Kəblə Hüseynəli  Beş manatlıq gəlin  Məmməd Səid Ordubadi və Səid Rüstəmov

 İstinadlar 

Kateqoriya:Azərbaycan aktyorları
Kateqoriya:Azərbaycanlı aktyorlar
Kateqoriya:Azərbaycan teatr xadimləri
Kateqoriya:Azərbaycan memuarçıları
Kateqoriya:SSRİ aktyorları